**Introduktion**

I det følgende finder du det opgavemateriale, som udgør grundlaget for hjemmeopgaven 2024, for optagelse på bacheloruddannelsen, ved Arkitektskolen Aarhus.

Hjemmeopgaven består af tre opgaver, der løses hhv. lørdag og søndag.

**Tidsplan**

Samlet forventes de tre opgaver at have et arbejdsomfang på ca. 14 timer henover weekenden. Hvordan du disponerer din tid, er selvfølgelig op til dig, men vi har, som en hjælp til dig, anført hvor mange timer, vi forestiller os, du kan bruge på de enkelte opgaver.

Opgaverne frigives samlet **lørdag d. 27. april kl. 08.00**

Det er vigtigt, at du læser opgavebetingelserne for de enkelte opgaver grundigt igennem og evt. udfærdiger en plan for, hvordan du bruger din tid. Du bestemmer selv i hvilken rækkefølge, du vælger at løse opgaverne. Vær opmærksom på betingelserne for afleveringen, herunder hvilke tegneredskaber du skal bruge, hvor stort papiret må være etc.

**Arbejdsmetode**

En del af det at studere på Arkitektskolen er at turde kaste sig ud i en opgave uden at vide på forhånd, hvordan man skal gøre og hvad resultatet bliver. Det vil også være udgangspunktet for hjemmeopgaven. Det er derfor vigtigt, at du forsøger at besvare opgaverne – evt. foretage flere forsøg - uden at tænke for længe og at du ikke forventer af dig selv, at resultatet nødvendigvis bliver perfekt. Til slut kan du udvælge i dit materiale, så du afleverer det, som du selv synes besvarer opgaverne bedst.

Besvarelserne af opgaverne danner tilsammen grundlag for at vurdere, om du kan deltage i Arkitektskolens optagelsesprøve.

**Aflevering**

Det samlede materiale fra alle 3 opgaver skal:

* Uploades som én ***samlet*** **pdf –fil**
* Navngives med det ID-nummer du har modtaget
* Maksimalt fylde 30 MB. Du kan evt. komprimere (eller ’flatten’) din fil, hvis den er større.
* Uploades i tidsrummet fra søndag d. 28. april kl. 18.00 – 22.00

Materialet kan kun uploades én gang.

*Husk at du ikke må skrive dit navn nogen steder.*

Optagelsesudvalget ved Arkitektskolen Aarhus ønsker dig god fornøjelse med arbejdet!

**Hjemmeopgaven: ”Arkitektoniske overflader”***(Estimeret tidsforbrug 3 timer)*

I denne opgave skal du demonstrere din evne til at:

* Følge og forstå en opgavebeskrivelse
* Iagttage og fotografere overflader i relation til arkitektur
* Formidle udvalgte fotos i en tematisk komposition

**OPGAVE**

*Arkitektoniske overflader* omfatter de materialer vi bruger, når vi skaber arkitektur. Det kan være i konstruktionen, som beklædning på eksempelvis vægge, gulve, lofter og tage. Det kan både være udendørs og indendørs.

Du skal i denne hjemmeopgave studere typer af overflader i dine omgivelser.

**Fremgangsmåde**

Find og fotografér overflader, som du synes er interessante. Det kan være materialers udtryk, mønstre og teksturer på mure, vægge, belægninger mm. Tag gerne flere fotos, så du har noget at vælge ud fra.

Ud fra dine fotos af overflader skal du omhyggeligt udvælge 6-9 fotos, der har et tematisk slægtskab. Du vælger selv dit tema.

Eksempler på temaer kan være; en undersøgelse af patina og forfald, ~~af~~ reliefvirkninger, ~~af~~ farvede overflader, ~~af~~ kontraster mellem to typer af overflader eller af noget helt andet, som du selv bestemmer.

Fotografér så kameraets/smartphonens billedplan står parallelt med dit motiv, altså så du fotograferer vinkelret ind på dit motiv, og så billedet fremstår todimensionelt. Beskær motivet så det fremstår tydeligt. Overvej hvor tæt du går på, og husk at billedet skal være skarpt.

Dine udvalgte fotos sættes op på et A3-ark (høj- eller lavformat). Som en vigtig del af afleveringskravet skal dine fotos komponeres omhyggeligt og præcist på A3-arket, så præsentationen fremstår som et samlet grafisk udtryk. Skriv titlen på dit tema på samme A3-ark, så det indgår som en del af kompositionen.

Overvej i din formidling:

* Format på dine fotos: kvadratiske, høj- eller lavformat
* Størrelse på dine fotos: samme eller varierende størrelse
* Sort/hvid eller farve: det bestemmer du
* Tekst: font, størrelse og placering på A3-arket

**Aflevering;**

Hvis du arbejder digitalt, skal du konvertere A3-arket med dine fotos til en side i den samlede PDF.

Hvis du arbejder analogt, skal du fotografere eller scanne A3-arket med dine fotos og gemme filen som en side i den samlede PDF.

Angiv dit ID-nummer nederst i højre hjørne på A3-arket.

*Husk at du ikke må skrive dit navn nogen steder.*

Aflevering af det endelige materiale er beskrevet under ’aflevering’ på første side i dette dokument.

**Hjemmeopgaven: ”Atmosfære”***(Estimeret tidsforbrug 4 timer)*

I denne opgave skal du demonstrere din evne til at:

* Følge en opgavebeskrivelse
* Forestille dig stemningen i et rum på baggrund af en tekst
* Formidle den stemning, du forestiller dig, i tegning

**OPGAVE**

Denne opgave handler om begrebet *’atmosfære’.* Indenfor arkitekturen bruges ’atmosfære’ ofte som en betegnelse for en *oplevelse* af et sted eller en særlig *stemning*.

Teksten nedenfor beskriver en oplevelse af atmosfæren i et hus – ’mormors hus’ - og hvordan atmosfæren opleves forandret efter at huset skifter ejer. Du skal læse teksten og dernæst formidle de beskrevne atmosfærer i to forskellige tegninger.

**Fremgangsmåde**

Tekstuddraget herunder er professor Thomas Bo Jensens forord til bogen "Atmosfære" (Anders Gammelgaard Nielsen, 2021)

*”Min mormors hus var fuldt af atmosfære. En varm og lidt tyk atmosfære fremkaldt af mahogni, lakerede gulve og mørke gulvtæpper iblandet krystalglas, plisserede lampeskærme, fynske landskabsmalerier og tunge arvestykker fra afdøde forfædre. At besøge hende var som at træde ind i en gammel verden fuld af stemmer. Da jeg mange år senere kom forbi huset og blev inviteret indenfor af de nye ejere, var alt forandret. Huset var eksakt det samme, entreen med den snoede trappe til overetagen var der stadig, og stuerne og værelserne lå nøjagtig som før. Når det alligevel var uigenkendeligt, skyldtes det en radikal ’atmosfærisk’ forandring. De mønstrede tapeter og tonede vægge var malet hvide, møblementet erstattet af praktiske IKEA-møbler, malerierne af plakater i skifterammer, og belysningen var gået fra varm dunkel til klar halogen. Hvad der slog mig, var, at hvor den gamle atmosfære krævede tid at sanse, grundet de mange lag af ophobet tid, så lod den nye atmosfære sig forstå i et splitsekund. Bevares, der var et par arvestykker, et bornholmerur og en gammel skænk, men de fremstod mere som fremmede, museale genstande end som indvævede toner i stemningen.”*

Efter at have læst teksten skal du lave to tegninger, hvor du tager udgangspunkt i beskrivelsen af forfatterens oplevelse af atmosfæren i ’mormors hus’.

* **Tegning nr. 1** skal formidle atmosfæren mens mormor bor i huset. Tegningen skal være på et A3-ark. Du bestemmer selv om det skal være høj- eller lavformat.
* **Tegning nr. 2** skal formidle atmosfæren efter de nye ejere er flyttet ind. Tegningen skal være på et A3-ark. Du bestemmer selv om det skal være høj- eller lavformat.

I dine to tegninger skal du lade dig inspirere af teksten, men du må også gerne fortolke og fabulere over, hvordan du forestiller dig, atmosfæren er, når henholdsvis mormor eller de nye ejere bor i det.

De to tegninger skal tegnes med sort tusch og/eller blyant og/eller sort kul. Du må ikke bruge farver. Du bestemmer selv, om du vil lave skraveringer, gråtoner eller tegne stregtegning.

**Aflevering;**

Du skal fotografere eller scanne dine to tegninger og gemme filerne som to sider i den samlede PDF.

Angiv dit ID-nummer nederst i højre hjørne på A3-arkene.

*Husk at du ikke må skrive dit navn nogen steder.*

Aflevering af det endelige materiale er beskrevet under ’aflevering’ på første side i dette dokument.

**Hjemmeopgaven: En rumlig konstruktion**(Estimeret tidsforbrug 7 timer)

I denne opgave skal du demonstrere din evne til at:

* Følge og forstå en opgavebeskrivelse
* Bygge en rumlig konstruktion
* Komponere enkeltdele til en helhed

**OPGAVE**

Formålet med denne opgave er at bygge en rumlig konstruktion, der kan betragtes fra seks sider. Konstruktionen skal bestå af samlet 20-30 moduler i tre forskellige størrelser. Modulerne sammensættes til en helhed, der skal fremstå rumligt interessant set fra alle seks sider. Den færdige konstruktion må maksimalt fylde 60 x 60 x 60 cm.

*Et modul er et standardiseret byggelement, der kan bruges til at opbygge større konstruktioner. Modulet skal ikke kun forstås som en klods eller en blok, som man kender det fra f.eks. LEGO, men derimod et rumligt element, der kan bygges med.*

**Fremgangsmåde**Du skal konstruere dine moduler ved brug af kraftigt papir og/eller pap. Dine moduler skal alle være rektangulære kasser, dvs. alle vinkler er rette og alle modstående sider er parallelle. Du fastsætter højde, dybde og bredde på modulerne. Du skal konstruere moduler i tre forskellige størrelser.

Du skal sætte dine moduler sammen, så de tilsammen skaber spændende rum set fra alle seks sider.

Du skal minimum bruge 20 moduler og maksimum 30 moduler, og alle tre størrelser skal indgå i den samlede konstruktion.

Du må anvende lim, tape eller klips til at samle dine moduler og din samlede, rumlige konstruktion.

Du kan lave flere forsøg og vælge den konstruktion, som du mener løser opgaven bedst muligt.

**Aflevering;**Din rumlige konstruktion skal dokumenteres igennem i alt ni fotos:

* Et foto, der viser dine tre moduler i forskellig størrelse placeret ved siden af hinanden.
* Seks fotos, der viser din konstruktion fra alle seks sider.
* Et foto, der viser et eller flere rum inde i konstruktionen
* Et foto af den samlede konstruktion, hvor du har indsat en lineal, tommestok eller anden målbar genstand, for at dokumentere størrelsen på konstruktionen.

Dine fotos skal gemmes som sider i den samlede PDF.

Angiv dit ID-nummer nederst i højre hjørne på dine sider med fotos.

*Husk at du ikke må skrive dit navn nogen steder.*

Aflevering af det endelige materiale er beskrevet under ’aflevering’ på første side i dette dokument.